**ΝΟΜΟΘΕΤΙΚΗ ΔΙΑΔΙΚΑΣΙΑ**

**ΣΕ ΣΥΝΟΨΗ**

**ΕΙΣΑΓΩΓΗ:**

Η διαδικασία σύνταξης ενός νομοθετήματος είναι σύνθετη. Απαιτεί πραγματική γνώση του ζητήματος που χρήζει ρύθμισης και ο συντάκτης πρέπει να αντιμετωπίσει, του υφιστάμενου νομικού πλαισίου και των τυχόν διατάξεων που αλληλοεπιδρούν, καθώς και την πολιτική βούληση διακυβέρνησης.

Οι σχετικές ρυθμίσεις για την καλή νομοθέτηση περιλαμβάνονται στο νόμο 4048/2012 (Α’34).

Οι κυριότερες αρχές καλής νομοθέτησης:

1. Αναγκαιότητα (για πιο λόγο δηλαδή προκύπτει ανάγκη ρύθμισης για το συγκεκριμένο θέμα).

2. Αναλογικότητας (εύλογη σχέση μέσου και σκοπού, ώστε η ρύθμιση που εισάγεται να είναι η λιγότερο επαχθείς).

3. Απλότητα και σαφήνεια του περιεχομένου της ρύθμισης.

4. Αποφυγή αντιφατικών ρυθμίσεων (αντίθεση με υφιστάμενες ρυθμίσεις), αποφυγή αντιθέσεις με εκπεφρασμένη γενική κυβερνητική πολιτική.

5. Αποτελεσματικότητα και αποδοτικότητα (με συνεκτίμηση τόσο των οικονομικών και άλλων στοιχείων που στηρίζουν την εισαγόμενη ρύθμιση, όσο και των συνεπειών της ρύθμισης).

6. Διαφάνεια (μέσω διαβούλευσης).

7. Επικουρικότητα, προσδιορισμός οργάνων εφαρμογής και λογοδοσία.

8. Ασφάλεια δικαίου.

9. Δυνατότητα υποβολής προτάσεων και αξιολόγησης της εφαρμογής τους (μέσω διαβούλευσης).

Ο έλεγχος της συμμόρφωσης του νομοσχεδίου που κατατίθεται στη Βουλή με τις αρχές και κανόνες της Καλής Νομοθέτησης και η αρμοδιότητα της Γενικής Γραμματείας της Κυβέρνησης (άρθρο 76 του Π.δ/τος 63/2005). Δυνατότητα εξαιρέσεων και πρακτική εφαρμογή.

Τα άρθρα του Σ σχετικά με τη νομοθετική πρωτοβουλία.

Άρθρο 73 παρ. 1: «το δικαίωμα πρότασης νόμων ανήκει στη Βουλή και στην Κυβέρνηση».

Άρθρο 74: διάκριση νομοσχεδίων-προτάσεων νόμου και προσθηκών-τροπολογιών.

Άρθρο 73 παρ. 2,3 και 5: περιπτώσεις ειδικών περιορισμών της νομοθετικής πρωτοβουλίας των βουλευτών, με σκοπό την αποτροπή υποβολής προτάσεων νόμων για την ικανοποίηση πελατειακών σχέσεων και της τοπικιστικής εύνοιας των βουλευτών προς τις εκλογικές τους περιφέρειες.

Άρθρο 75: Η προϋπόθεση της έκθεσης του Γενικού Λογιστηρίου του Κράτους και της Ειδικής Έκθεσης και του ειδικού χαρακτήρα των νομοσχεδίων για τις συντάξεις (ζήτημα δικαστικού ελέγχου και τυπικής αντισυνταγματικότητας του νόμου).

Άρθρο 73 παρ. 2: Ειδική προϋπόθεση σχετικά με τη γνωμοδότηση του Ελεγκτικού Συνεδρίου.

Άρθρο 76 σχετικά με τη συζήτηση και ψήφιση των νομοσχεδίων και των προτάσεων νόμων.

Τα άρθρα του Κανονισμού της Βουλής σχετικά με τις διαδικασίες του νομοθετικού έργου, εντοπίζονται στο «Μέρος Δεύτερο» του ΚτΒ (άρθρα 84 έως και 123).

Ειδικά στο άρθρο 85 παρ. 6 του ΚτΒ προβλέπεται ότι κάθε πρόταση νόμου διαβιβάζεται στους αρμόδιους Υπουργούς, οι οποίοι έχουν υποχρέωση να απαντούν αν αυτή υπάγεται ή όχι στους περιορισμούς της παρ. 3 του άρθρου 73 του Σ.

**Ι. Νομοθετική πρωτοβουλία και τακτική διαδικασία*.***

**Α. Η νομοθετική πρωτοβουλία ασκείται είτε από την Κυβέρνηση (με νομοσχέδια) είτε από την ίδια τη Βουλή των Ελλήνων (με προτάσεις νόμων). Άρθρο 84 του ΚτΒ.**

-Η νομοθετική πρωτοβουλία της Κυβέρνησης: νομοσχέδιο, προσθήκες και τροπολογίες (Υπουργικές-Βουλευτικές-Βουλευτές συμπολίτευσης).

-Η νομοθετική πρωτοβουλία της αντιπολίτευσης: πρόταση νόμου, προσθήκες και τροπολογίες.

*Σημείωση*: Στο άρθρο 88 παρ. 1 του ΚτΒ ορίζεται ότι «Οι τροπολογίες περιέχουν είτε τροποποιήσεις συγκεκριμένων άρθρων ή συγκεκριμένων διατάξεων νομοσχεδίου ή πρότασης νόμου είτε προσθήκες νέων άρθρων ή διατάξεων».

-Οι νόμοι ψηφίζονται είτε από την Ολομέλεια της Βουλής των Ελλήνων είτε από τις αρμόδιες Διαρκείς Κοινοβουλευτικές Επιτροπές (άρθρο 70 παρ. 2 του Σ και άρθρο 72 παρ. 2 και 4 του Σ).

- Διαδικασία εισαγωγής νομοσχεδίου στη Βουλή από την Κυβέρνηση, καθώς και των προτάσεων νόμων (άρθρο 85 ΚτΒ).

- Η διάταξη του άρθρου 72 παρ. 1 του Σ αναφέρει το περιεχόμενο των νομοσχεδίων τα οποία συζητούνται και ψηφίζονται από την Ολομέλεια. Στην Ολομέλεια, επίσης, ψηφίζονται όλοι οι νόμοι για τους οποίους το Σύνταγμα απαιτεί ειδική πλειοψηφία.

- Δομή νομοσχεδίων και προτάσεων νόμων. Τα νομοσχέδια και οι προτάσεις νόμων συνοδεύονται υποχρεωτικά από:

α) αιτιολογική έκθεση, β) από το κείμενο των ισχυουσών διατάξεων που καταργούνται ή τροποποιούνται, γ) εφόσον συνεπάγεται επιβάρυνση του προϋπολογισμού, συνοδεύεται από έκθεση του Γενικού Λογιστηρίου του Κράτους η οποία καθορίζει το ύψος της δαπάνης, από έκθεση του Υπουργού Οικονομικών και του προτείνοντος Υπουργού για τον τρόπο με τον οποίο θα καλυφθεί η δαπάνη αυτή ή η τυχόν ελάττωση των εσόδων, καθώς και γνωμοδότηση του Ελεγκτικού Συνεδρίου (αν το νομοσχέδιο αναφέρεται στην απονομή σύνταξης και στις προϋποθέσεις της), δ) από έκθεση αξιολόγησης των συνεπειών της ρύθμισης και ε) από έκθεση επί της δημόσιας διαβούλευσης που έχει προηγηθεί της κατάθεσής τους.

*Σημείωση*: Αν το περιεχόμενο του νομοσχεδίου αφορά στις εργασιακές σχέσεις, ασφαλιστικό, φορολογικά μέτρα δηλαδή αφορά σε θέματα κοινωνικό-οικονομικής πολιτικής, τότε ο Υπουργός δύναται να ζητήσει γνωμοδότηση επί του νομοσχεδίου από την Οικονομική και Κοινωνική Επιτροπή της Ελλάδος (Ο.Κ.Ε.: γνωμοδοτικό όργανο της Κυβέρνησης, άρθρο 82 παρ.3 του Σ.). Η γνωμοδότηση αυτή υποβάλλεται στον Πρόεδρο της Βουλής το αργότερο μέχρι την έναρξη της συζήτησης του νομοσχεδίου στην Ολομέλεια.

-Τα νομοσχέδια (και οι προτάσεις νόμων) αποστέλλονται στη Διεύθυνση Επιστημονικών Μελετών της Επιστημονικής Υπηρεσίας της Βουλής (άρθρο 65 παρ. 5 του Σ και 160 και επ. ΚτΒ), η οποία υποβάλλει, εντός τασσόμενης προθεσμίας, έκθεση με τις παρατηρήσεις της κατόπιν επιστημονικής και νομοτεχνικής επεξεργασίας, μέσα στο χρονικό περιθώριο που τάσσει η Διάσκεψη Προέδρων της Βουλής. Το περιεχόμενο της Έκθεσης της Επιστημονικής Υπηρεσίας δεν έχει δεσμευτικό χαρακτήρα για τη Βουλή, πλην όμως έχει τη βαρύτητά του στον κοινοβουλευτικό διάλογο.

-Τροπολογίες ή προσθήκες σε υπό ψήφιση νομοσχέδια και προτάσεις νόμου μπορούν να υποβάλουν τόσο οι Υπουργοί όσο και οι Βουλευτές. (προϋποθέσεις-προθεσμίες εμπρόθεσμης και εκπρόθεσμης κατάθεσης-εκθέσεις-γενικός και ειδικός αριθμός-αρμοδιότητα Γενικής Γραμματείας της Κυβέρνησης). Άρθρα 74 παρ. 3 και 5 του Σ και άρθρο 88 παρ. 2 του ΚτΒ.

- Στην κοινοβουλευτική πρακτική συνηθίζεται να κατατίθενται και εκπρόθεσμες τροπολογίες είτε από βουλευτές είτε από Υπουργούς (αρμοδιότητα Γενικής Γραμματείας της Κυβέρνησης, Προέδρου της Βουλής και αρμόδιου Υπουργού το νομοσχέδιο του οποίου βρίσκεται σε συζήτηση).

- Τα νομοσχέδια ή οι προτάσεις νόμων συζητούνται αρχικά στις διαρκείς κοινοβουλευτικές επιτροπές και στη συνέχεια στην Ολομέλεια ή τα Τμήματα Διακοπής Εργασιών της Βουλής. Παραδείγματα.

- Ο τρόπος και το χρονοδιάγραμμα συζήτησης και ψήφισης ενός νομοσχεδίου διαφοροποιούνται ανάλογα με το εάν το νομοσχέδιο πρόκειται να συζητηθεί με την τακτική διαδικασία ή αντίθετα χαρακτηρισθεί επείγον (άρθρο 110 ΚτΒ) ή κατεπείγον (άρθρο 109 ΚτΒ). Σχετικά στοιχεία. Αρμοδιότητες Προέδρου της Βουλής και Διάσκεψης Προέδρων.

- Κάθε νομοσχέδιο παραπέμπεται στην αρμόδια διαρκή κοινοβουλευτική επιτροπή.

- Αυτή, εάν μεν πρόκειται για νομοσχέδιο αρμοδιότητας της Ολομέλειας της Βουλής των Ελλήνων, το επεξεργάζεται και το παραπέμπει στην Ολομέλεια για ψήφιση. Εάν το νομοσχέδιο δεν ανήκει στην ανωτέρω κατηγορία, τότε η επιτροπή το επεξεργάζεται και το ψηφίζει (περιορισμένη συζήτηση ή χωρίς συζήτηση). Και στην περίπτωση αυτή το νομοσχέδιο εισάγεται στην Ολομέλεια, η οποία όμως το συζητά και το ψηφίζει ενιαία, σε μία συνεδρίαση (εδάφιο α’ της παρ. 4 του άρθρου 75 Σ. και παρ. 7 του άρθρου 108 ΚτΒ). Χωρίς συζήτηση ψηφίζονται σχέδια και προτάσεις νόμων μία φορά κατ’ αρχήν, μία φορά κατ’ άρθρο και μία φορά στο σύνολο, αν η Βουλή αποφασίσει σχετικώς ή αν υπάρχει ομόφωνη πρόταση της Διάσκεψης των Προέδρων. Στην τελευταία περίπτωση πάντως η Βουλή μπορεί να αποφασίσει να προβεί σε περιορισμένη συζήτηση.

- Κατά την επεξεργασία νομοσχεδίου ή πρότασης νόμου από την αρμόδια κοινοβουλευτική επιτροπή (έξι Διαρκείς κοινοβουλευτικές Επιτροπές) και μέχρι τη δεύτερη ανάγνωση των άρθρων κάθε ειδική μόνιμη επιτροπή μπορεί, να διατυπώνει γνώμη για θέμα ιδιαίτερης σημασίας του οικείου νομοσχεδίου ή προτάσεως, το οποίο εμπίπτει στην αρμοδιότητά της.

**Β. Τακτική Διαδικασία**

- Ο Πρόεδρος της Επιτροπής προβαίνει στον ορισμό των Εισηγητών της πλειοψηφίας και της μειοψηφίας (για το Α’ κόμμα της αξιωματικής αντιπολίτευσης και των τυχόν Ειδικών Αγορητών για τα λοιπά κόμματα της αξιωματικής αντιπολίτευσης) και σε σύγκληση των μελών της Επιτροπής σε συνεδρίαση (έγγραφο-προθεσμίες αναλόγως διαδικασίας).

- Ακολουθεί η συζήτηση στην αρμόδια Διαρκή Κοινοβουλευτική Επιτροπή (άρθρα 95 και επ. ΚτΒ σχετικά με τη συζήτηση και ψήφιση επί της αρχής, 101 και επ. ΚτΒ σχετικά με τη συζήτηση και ψήφιση επί των άρθρων, καθώς και 104 και επ. ΚτΒ σχετικά με τη ψήφιση στο σύνολο).

- Η επεξεργασία του νομοσχέδιου από τη Διαρκή Επιτροπή λαμβάνει χώρα σε δύο στάδια ή αλλιώς σε δύο αναγνώσεις (άρθρο 90 ΚτΒ). Διακριτική ευχέρεια της Επιτροπής.

- Η πρώτη ανάγνωση περιλαμβάνει κατ' ανώτατο όριο τρεις συνεδριάσεις της Επιτροπής. Στην πρώτη συνεδρίαση, το νομοσχέδιο συζητείται κατ' αρχήν. Κατά τη διάρκεια της δεύτερης συνεδρίασης καλούνται να δώσουν τη γνώμη τους οι ενδιαφερόμενοι εξωκοινοβουλευτικοί φορείς ή εμπειρογνώμονες. Στην τρίτη συνεδρίαση, το νομοσχέδιο συζητείται κατ' αρχήν και κατ’ άρθρο.

- Επτά ημέρες μετά την 1η ανάγνωση, λαμβάνει χώρα η 2η ανάγνωση, οπότε το νομοσχέδιο εξετάζεται και πάλι, κατ’ άρθρο σε μία συνεδρίαση. Στη συνέχεια, το σχέδιο νόμου, όπως έχει τροποποιηθεί στο πλαίσιο της Επιτροπής, εισάγεται στην Ολομέλεια.

- Η Επιτροπή συντάσσει και υποβάλλει έκθεση. Αναλυτικά τα περιεχόμενα της έκθεσης.

- H Έκθεση της Διαρκούς Επιτροπήςδιανέμεται στους Boυλευτές και αναρτάται στη διαδικτυακή πύλη της Βουλής πριν από την πρώτη συνεδρίαση της Ολομέλειας που έχει οριστεί, από τη Διάσκεψη Προέδρων (χρονικά περιθώρια), για τη συζήτηση τoυ νομοσχεδίoυ ή της πρότασης νόμου. Μετά την υποβολή της έκθεσης της αρμόδιας Διαρκούς Κοινοβουλευτικής Επιτροπής ή την πάροδο άπρακτης της ταχθείσης σ’ αυτήν από τον Πρόεδρο της Βουλής προθεσμίας, τα νομοσχέδια και οι προτάσεις νόμων εγγράφονται στην ημερήσια διάταξη της Βουλής. Η συζήτησή τους γίνεται τουλάχιστον μετά τριήμερο. Η συζήτηση και η ψήφιση γίνεται μία φορά κατ’ αρχήν, μία κατ’ άρθρο και μια στο σύνολο (άρθρο 76 § 1 Σ.).

- Οι τροπολογίες και προσθήκες που κατατίθενται. Διαδικασία κατάθεσης (άρθρο 87 ΚτΒ). Προϋποθέσεις και απαραίτητα στοιχεία των τροπολογιών (χαρακτηρισμός/διαχωρισμός ανάμεσα σε Υπουργικές και Βουλευτικές).

-Η συζήτηση στην Ολομέλεια (προθεσμίες και διαδικασία).

- Η συζήτηση στην Ολομέλεια επί της αρχής του σχεδίου νόμου και κατ’άρθρον του (έτσι όπως αυτό διαμορφώθηκε στην Επιτροπή) γίνεται συνήθως σε δύο συνεδριάσεις και, στη συνέχεια, μετά από δύο ημέρες το νομοσχέδιο ψηφίζεται ως σύνολο, όπως αυτό έχει οριστικοποιηθεί με τυχόν νομοτεχνικές βελτιώσεις και από τις προσθήκες ή τροπολογίες, που έγιναν δεκτές κατά τη διάρκεια της συζήτησης.

- Η συζήτηση επί της αρχήςξεκινά συνήθως με την προφορική ανάπτυξη του νομοσχεδίου από τον Εισηγητή της πλειοψηφίας, ακολουθεί ο Εισηγητής της Αξιωματικής Αντιπολίτευσης και έπειτα ακολουθούν οι τυχόν Ειδικοί αγορητές (δύναται να αλλάξουν από την Επιτροπή στην Ολομέλεια) και τέλος οι Boυλευτές που έχουν εγγραφεί στον κατάλογο των ομιλητών της καταρχήν συζήτησης. Ο αρμόδιος Υπουργός λαμβάνει το λόγο συνήθως μετά τους Εισηγητές των κομμάτων, οι δε Κοινοβουλευτικοί Εκπρόσωποι μετά τον Υπουργό αλλά αυτό μπορεί να παραλλάσσει.

- H εγγραφή στον κατάλογο των ομιλητών της καταρχήν συζήτησης νομοσχεδίoυ και της κατ’άρθρο συζήτησης.

- Δικαίωμα δευτερολογίας στην επί της αρχής συζήτηση νομοσχεδίου και της κατ’άρθρο συζήτησης.

- Σε ορισμένα επίμαχα νομοσχέδια, είναι πιθανό να τεθεί από Βουλευτή ζήτημα αντισυνταγματικότητας κάποιας διάταξης του νομοσχεδίου οπότε ακολουθείται η διαδικασία του άρθρου 100 του ΚτΒ (Η προβλεπόμενη διαδικασία και η εφαρμογή της στην πράξη).

- Mετά την ψήφιση του νομοσχεδίου επί της αρχής, αρχίζει η συζήτηση και ψήφιση των άρθρων και των τυχόν τροπολογιών. H διαδικασία συζήτησης και η ψήφιση των άρθρων, των τροπολογιών (τροπολογίες και προσθήκες νέων διατάξεων). Παραδείγματα και περιπτώσεις διαχωρισμού άρθρων των τροπολογιών. Διαδικασία ενσωμάτωσης τροπολογιών στο αρχικό κείμενο του νομοσχεδίου ή της πρότασης νόμου. Αναβολή ψήφισης του συνόλου του νομοσχεδίου.

- Έπειτα από την ψήφιση όλων των άρθρων και των τροπολογιών ακολουθεί η ψήφιση του νομοσχεδίου στο σύνολό του. Στο στάδιο αυτό δεν γίνεται συζήτηση και δεν είναι επιτρεπτή καμία μεταβολή του, εκτός εάν αφορά αποκλειστικά είτε τη διόρθωση φραστικών ή νομοτεχνικών λαθών και αβλεψιών είτε την αρίθμηση των άρθρων και των διατάξεων και τις παραπομπές σε άλλες διατάξεις είτε βελτιώσεις γλωσσικές, γραμματικές, συντακτικές. Οι διορθώσεις ή βελτιώσεις αυτού του κειμένου δεν πρέπει να μεταβάλλουν την έννοιά του.

-Το ψηφισθέν κείμενο του νομοσχεδίου καταχωρείται στα Πρακτικά.

- Ο Πρόεδρος της Βουλής εκδίδει και διαβιβάζει στους αρμόδιους Υπουργούς απόσπασμα των επικυρωμένων Πρακτικών που περιέχει το κείμενο του ψηφισμένου στο σύνολο νομοσχεδίου.

-Σύμφωνα με το άρθρο 42 του Σ ακολουθεί η έκδοση και δημοσίευση των νομοσχεδίων ή των προτάσεων νόμων (όπως ψηφίσθηκαν από τη Βουλή) από τον Πρόεδρο της Δημοκρατίας.

- Σύμφωνα με το άρθρο 67 εδαφ. α’ του Σ για να ψηφισθεί ένα νομοσχέδιο, θα πρέπει να λάβει τουλάχιστον το ένα τέταρτο (1/4) των ψήφων του όλου αριθμού των Βουλευτών.

- H ψηφοφορία στην ψήφιση του νομοσχεδίου είναι φανερή. Εφαρμογή στην πράξη και δεδηλωμένη πλειοψηφία της κυβέρνησης στη Βουλή.

- Κατ’ εξαίρεση, διεξάγεται ονομαστική ψηφοφορία εφόσον συντρέχει μία εκ των κατωτέρω περιπτώσεων:

α) υποβληθεί αίτηση, που υπογράφεται από το 1/20 του όλου αριθμού των Boυλευτών,

β) διατυπωθούν αντιρρήσεις για το αποτέλεσμα την ψηφοφορίας που έγινε με ανάταση του χεριού ή έγερση (ατονεί καθώς έχει τεθεί σε εφαρμογή η ηλεκτρονική ψηφοφορία),

γ) σε κάθε περίπτωση που o Πρόεδρος της Βουλής το κρίνει αναγκαίο.

- Διαδικασία ονομαστικής ψηφοφορίας. Ο τρόπος κατάθεσης, ο έλεγχος από τον Πρόεδρο της Βουλής και οι συνέπειες αυτών. Συνήθως η ονομαστική ψηφοφορία διεξάγεται με το ηλεκτρονικό σύστημα.

*Σημείωση*: Από το συνδυασμό των διατάξεων των άρθρων 47 παρ. 3, 4 και 7 παρ. 1 του Σ, η αμνηστίας για πολιτικά εγκλήματα παρέχεται μόνο με νόμο, ο οποίος ψηφίζεται με την αυξημένη πλειοψηφία των τριών πέμπτων του όλου αριθμού των βουλευτών. Η διαδικασία που εφαρμόζεται είναι η τακτική νομοθετική διαδικασία (άρθρα 89 επ. ΚτΒ).

**ΙΙ. Οι συνοπτικές και ειδικές νομοθετικές διαδικασίες.**

**Στο Κεφάλαιο Γ’ του ΚτΒ προβλέπονται οι συνοπτικές νομοθετικές διαδικασίες (άρθρα 108-110) και στο Κεφάλαιο Δ’ του ΚτΒ προβλέπονται οι Ειδικές νομοθετικές διαδικασίες (άρθρα 111-123).**

**Α. Επείγουσα Διαδικασία**

Η συζήτηση και ψήφιση ενός νομοσχεδίου ως επείγοντος (άρθρο 76 παρ. 5 του Σ, άρθρα 110, 90 παρ. 1, 93 παρ. 2 και 3 ΚτΒ) είναι μια ενδιάμεση διαδικασία ανάμεσα στην τακτική και την κατεπείγουσα.

-Η Κυβέρνηση μπορεί να ζητήσει την ολοκλήρωση της συζήτησης και ψήφισης του νομοσχεδίου με τη διαδικασία του επείγοντος, δηλαδή εντός τριών συνεδριάσεων, κατά την έναρξη της συζήτησης (διαδικασία-προϋποθέσεις-διάρκεια).

- Αρμοδιότητες της Διαρκούς Επιτροπής, ύστερα από εισήγηση του επισπεύδοντος Υπουργού. Σύντμηση της διαδικασίας των δύο ακροάσεων και εκκίνηση της συζήτησης στην Ολομέλεια. Η βουλή δύναται να αποφασίσει την παράταση της συζήτησης κατά το πολύ δύο συνεδριάσεις.

- Ο συνδυασμός αυτών των τριών δυνατοτήτων δημιουργεί μια διαδικασία με την οποία μπορεί να ολοκληρωθεί η συζήτηση και ψήφιση ενός νομοσχεδίου εντός 7 συνολικά ημερών (αναλυτικά σε αντιδιαστολή με την τακτική).

- Ο χρόνος των ομιλιών κατά τη συζήτηση νομοσχεδίων και προτάσεων νόμων επείγοντος χαρακτήρα (άρθρο 110 παρ. 6 ΚτΒ) και το δικαίωμα (χρόνος) δευτερολογίας.

 - Η διάρκεια συζήτησης στην Ολομέλεια.

- Η διαδικασία κατά την εφαρμογή της. Ο ουσιαστικός έλεγχος του νομοθετήματος κατά την επείγουσα διαδικασία.

**Β. Κατεπείγουσα Διαδικασία**

Η νομοθετική διαδικασία του κατεπείγοντος (άρθρο 76 παρ. 4 του Σ και άρθρα 109 και 90 παρ. 1 του ΚτΒ). Με την κατεπείγουσα διαδικασία η συζήτηση και ψήφιση ολοκληρώνεται σε δύο, συνήθως, ημέρες.

- Tα νομοσχέδια που χαρακτηρίζονται από την Κυβέρνηση ως κατεπείγοντα παραπέμπονται από τον Πρόεδρο της Βουλής, αμέσως μετά την κατάθεσή τους στην αρμόδια Επιτροπή (διαδικασία-προθεσμίες).

- Ο χαρακτηρισμός ή μη του κατεπείγοντος νομοσχεδίου τίθεται σε ψήφιση στην αρμόδια Διαρκή Επιτροπή.

- Η αρμόδια Διαρκής Επιτροπή προβαίνει στην επεξεργασία και την εξέταση του νομοσχεδίου σε μία συνεδρίαση (διαδικασία-προθεσμίες).

- Εγγραφή κατά προτεραιότητα στην ημερήσια διάταξη της Ολομέλειας (προϋποθέσεις).

- H συζήτηση και ψήφιση του κατεπείγοντος νομοσχεδίου (διαδικασία-προθεσμίες).

- Στην επί της αρχής και στην κατ’ άρθρο συζήτηση μετέχουν, εκτός από τους Εισηγητές, o Πρωθυπουργός ή o/οι αρμόδιοι/οι Υπουργός/οι, οι Πρόεδροι των Koινoβoυλευτικών Ομάδων και από ένας εκπρόσωπός τους (προθεσμίες σε αντιδιαστολή με την τακτική διαδικασία).

- Μετά την υποβολή της έκθεσης της Επιτροπής ή μετά την πάροδο της προθεσμίας υποβολής της, η Βουλή προβαίνει στη συζήτηση και ψήφιση σε μία συνεδρίαση, μία φορά κατ’ αρχήν, μία φορά κατ’ άρθρο και μία φορά στο σύνολο και περαιώνεται η διαδικασία.

- Η συγκεκριμένη διαδικασία αποτελεί πεδίο αντιπαραθέσεων και κριτικής, καθώς, αναλόγως του όγκου του νομοσχεδίου και της πολυπλοκότητας των διατάξεων, σε κάποιες περιπτώσεις δεν υπάρχει ουσιαστική συζήτηση επί του συνόλου των διατάξεων.

**-Γ. Ειδικές νομοθετικές διαδικασίες.**

- Η νομοθετική αρμοδιότητα της Βουλής περιλαμβάνει, εκτός από την ψήφιση τυπικών νόμων, και τη θέσπιση γενικών και απρόσωπων κανόνων δικαίου:

- Την αναθεώρηση του Συντάγματος (άρθρο 110 του Σ και στο άρθρο 119 του ΚτΒ). Το Σύνταγμα του 1975 έχει αναθεωρηθεί μέχρι σήμερα τρεις φορές: το 1986 (Α’ και Β’ Ψήφισμα), το 2001 και το 2008.

- Την ψήφιση του Κανονισμού της Βουλής.Η Βουλή ψηφίζει (χωρίς τη σύμπραξη του Προέδρου της Δημοκρατίας) τον Κανονισμό της και τις τροποποιήσεις του άρθρο 65 παρ. 1 του Σ).

- Την εκλογή του Προέδρου της Δημοκρατίας (άρθρο 32 του Σ) και του Προεδρείου της Βουλής (άρθρο 65 παρ. 2 του Σ).

- Την ψήφιση του προϋπολογισμού, του απολογισμού και του γενικού ισολογισμού του Κράτους και της Βουλής ([άρθρο 72 παρ. 1 εδ. β΄ του Σ](https://www.hellenicparliament.gr/Vouli-ton-Ellinon/To-Politevma/Syntagma/article-74/)).

- Την έγκριση των προγραμμάτων οικονομικής και κοινωνικής ανάπτυξης (άρθρο 79 παρ. 8 του Σ).

- Την απόφαση για τη διεξαγωγή δημοψηφίσματος (άρθρο 44 παρ. 2 του Σ και άρθρα 115 και 116 ΚτΒ). Η διαδικασία που ακολουθείται είναι η τακτική νομοθετική και η ψηφοφορία είναι ονομαστική.

- Την απόφαση για τη θέση σε εφαρμογή του νόμου για την κατάσταση πολιορκίας (άρθρο 48 του Σ).

- Την παροχή συγκατάθεσης της Βουλής των Ελλήνων για αναστολή των εργασιών της για χρονικό διάστημα μεγαλύτερο των τριάντα ημερών ή για επανάληψη της αναστολής των εργασιών κατά την ίδια βουλευτική σύνοδο (άρθρο 40 παρ. 3 του Σ).

- Την επιψήφιση δικαστικών ή διοικητικών κωδίκων, που συντάχθηκαν από ειδικές επιτροπές, οι οποίες έχουν συσταθεί με ειδικούς νόμους (άρθρο 76 παρ. 6 και 7 του Σ. και άρθρο 111 του ΚτΒ)

- Την κύρωση διεθνών συνθηκών (άρθρο 36 παρ. 2 του Σ και άρθρο 112 του ΚτΒ). Το νομοσχέδιο δεν επιτρέπεται να μεταβάλει το περιεχόμενο της διεθνούς συνθήκης. Η Βουλή προβαίνει στην κύρωση χωρίς μεταβολές ή το απορρίπτει με συνοπτικές διαδικασίες, δηλαδή με περιορισμένη συζήτηση ή χωρίς καν συζήτηση (με την επιφύλαξη των άρθρων 27 και 28 παρ. 2 και 3 του Σ).

- Την κύρωση Πράξεων Νομοθετικού Περιεχομένου (άρθρο 44 παρ. 1 και 48 παρ. 5 του Σ και 113 του ΚτΒ) αρμοδιότητας της Ολομέλειας της Βουλής. ΤΟ νομοσχέδιο κυρώνεται σε ένα άρθρο, με την τακτική ή ειδική ή συνοπτική διαδικασία.

- Την επιψήφιση στη Βουλή νομοσχεδίου ή πρότασης νόμου, το οποίο έχει ήδη ψηφισθεί κατόπιν παραπομπής του από τον Πρόεδρο της Δημοκρατίας (άρθρο 76 παρ. 2 Σ. και 94 παρ 2 και 114 ΚτΒ). Η συζήτηση και ψήφιση γίνεται από την Ολομέλεια δύο φορές και σε δύο διαφορετικές συνεδριάσεις που απέχουν μεταξύ τους δύο τουλάχιστον ημέρες. Η ψήφιση γίνεται με την απόλυτη πλειοψηφία του όλου αριθμού των βουλευτών.

- Την θέσπιση ειδικών κανόνων σχετικά με την φορολογία, σύμφωνα με το άρθρο 78 του Σ.

**Επίλογος**

-Αρμοδιότητες Διάσκεψης των Προέδρων της Βουλής, μεταξύ άλλων, σχετικά με το νομοθετικό έργο.

-Συνεδριάσεις όταν παρίσταται επιτακτική ανάγκη.

-Η εφαρμογή των διατάξεων του ΚτΒ και οι αποκλείσεις στην πράξη.